
1 straipsnis. 35 straipsnio 2, 4, 5 dalių pakeitimas
Pakeisti 35 straipsnio 2, 4, 5ir jas išdėstyti taip:

„35 straipsnis. Kandidatų į savivaldybės tarybos narius pareiškiniai dokumentai
2. Partija, prasidėjus kandidatų pareiškinių dokumentų įteikimo laikui, bet ne vėliau kaip likus 40 dienų iki rinkimų, turi įteikti Vyriausiajai rinkimų komisijai šiuos pareiškinius dokumentus:
1) pareiškimą dalyvauti rinkimuose;
2) savo registracijos dokumento nuorašą, taip pat gali pateikti partijos programą, rinkimų programą;
3) savivaldybių, kurių tarybų narių rinkimuose partija numato kelti kandidatus, sąrašą; kiekvieno keliamo kandidato pasirašytą įsipareigojimą, jeigu jis bus išrinktas, nutraukti darbo ar kitokią veiklą, nesuderinamą su savivaldybės tarybos nario statusu;
4) įgaliojimą atstovui rinkimams atstovauti partijai Vyriausiojoje rinkimų komisijoje, taip pat įgaliojimus atstovui rinkimams atstovauti partijai ir jos keliamiems kandidatams savivaldybių rinkimų komisijose;
5) dokumentą, patvirtinantį, kad yra sumokėtas rinkimų užstatas.
4. Partija turi įteikti savivaldybės rinkimų komisijai šiuos pareiškinius dokumentus:
1) atstovo rinkimams pasirašytą keliamų kandidatų į savivaldybės tarybos narius sąrašą. Šio sąrašo formą nustato Vyriausioji rinkimų komisija; 
2) keliamų kandidatų rašytinius sutikimus būti šios partijos iškeltais kandidatais šioje rinkimų apygardoje, kiekvieno keliamo kandidato pasirašytą įsipareigojimą, jeigu jis bus išrinktas, nutraukti darbo ar kitokią veiklą, nesuderinamą su savivaldybės tarybos nario statusu, paties kandidato užpildytą kandidato į savivaldybės tarybos narius anketą ir jo gyventojų pajamų mokesčio ir gyventojo turto deklaracijų, pateiktų valstybinei mokesčių inspekcijai, pagrindinių duomenų išrašus, patvirtintus mokesčių inspekcijos, kuriai deklaracijos buvo pateiktos, privačių interesų deklaraciją, taip pat Vyriausiosios rinkimų komisijos nustatytos formos pasižadėjimą laikytis draudimo papirkti rinkėjus ir rinkimų teisę turinčius asmenis. Kandidato privačių interesų deklaracijos duomenis savivaldybės rinkimų komisija ne vėliau kaip per 5 dienas pateikia Vyriausiajai rinkimų komisijai šios nustatyta tvarka;
3) Vyriausiosios rinkimų komisijos išduotą pažymą apie kandidatų sąrašus keliančios partijos įregistravimą dalyvauti šios savivaldybės tarybos rinkimuose ir pažymą apie šios partijos įregistravimą savarankiška politinės kampanijos dalyve;
4) Vyriausiosios rinkimų komisijos išduotą pažymą apie kandidatų į savivaldybės tarybos narius sąrašo įregistravimą savarankišku politinės kampanijos dalyviu arba pažymą apie tai, kad teikimas (prašymas) registruoti šį sąrašą savarankišku politinės kampanijos dalyviu nebuvo pateiktas. 
5. Asmuo, nusprendęs išsikelti kandidatu į savivaldybės tarybos narius (toliau – pretendentas į kandidatus), prasidėjus kandidatų pareiškinių dokumentų įteikimo laikui, bet ne vėliau kaip likus 45 dienoms iki rinkimų, savivaldybės rinkimų komisijai turi įteikti šiuos pareiškinius dokumentus: 
1) pareiškimą dėl išsikėlimo kandidatu;
2) paties užpildytą kandidato į savivaldybės tarybos narius anketą, pasirašytą įsipareigojimą, jeigu jis bus išrinktas, nutraukti darbo ar kitokią veiklą, nesuderinamą su savivaldybės tarybos nario statusu, jo gyventojų pajamų mokesčio ir gyventojo turto deklaracijų, pateiktų valstybinei mokesčių inspekcijai, pagrindinių duomenų išrašus, patvirtintus tos mokesčių inspekcijos, kuriai deklaracijos buvo pateiktos, privačių interesų deklaraciją, taip pat Vyriausiosios rinkimų komisijos nustatytos formos pasižadėjimą laikytis draudimo papirkti rinkėjus ir rinkimų teisę turinčius asmenis. Kandidato privačių interesų deklaracijos duomenis savivaldybės rinkimų komisija ne vėliau kaip per 5 dienas pateikia Vyriausiajai rinkimų komisijai šios nustatyta tvarka;
3) dokumentą, patvirtinantį, kad yra sumokėtas rinkimų užstatas;
4) Vyriausiosios rinkimų komisijos išduotą pažymą apie kandidato į savivaldybės tarybos narius įregistravimą savarankišku politinės kampanijos dalyviu.“ 

Skelbiu šį Lietuvos Respublikos Seimo priimtą įstatymą.

